Document ID: 31998D0462

ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Ιουλίου 1998 για την περάτωση της διαδικασίας αντιντάμπινγκ σχετικά με τις εισαγωγές στην Κοινότητα διοξειδίου της θειουρίας καταγωγής Λαϊκής Δημοκρατίας της Κίνας [κοινοποιηθείσα υπό τον αριθμό Ε(1998) 2081] (98/462/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε τελευταία από τον κανονισμό (ΕΚ) αριθ. 905/98 (2), και ιδίως το άρθρο 9,
Μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΔΙΑΔΙΚΑΣΙΑ
(1) Στις 10 Σεπτεμβρίου 1997, η Επιτροπή έλαβε καταγγελία στην οποία προβάλλεται ο ισχυρισμός ότι προκαλείται ζημία από εισαγωγές στην Κοινότητα διοξειδίου της θειουρίας καταγωγής Λαϊκής Δημοκρατίας της Κίνας οι οποίες αποτελούν αντικείμενο ντάμπινγκ.
(2) Η καταγγελία υποβλήθηκε από το ευρωπαϊκό συμβούλιο βιομηχανιών χημικών προϊόντων (CEFIC) εξ ονόματος του μοναδικού παραγωγού διοξειδίου της θειουρίας στην Κοινότητα, την εταιρεία Degussa A.G.
(3) Η καταγγελία ήταν τεκμηριωμένη με αποδεικτικά στοιχεία για την ύπαρξη ντάμπινγκ όσον αφορά τις εισαγωγές καθώς και για την προκαλούμενη ζημία, στοιχεία τα οποία εκρίθηκαν ικανοποιητικά ώστε να δικαιολογείται η έναρξη διαδικασίας αντιντάμπινγκ.
(4) Η Επιτροπή, μετά από διαβουλεύσεις, κοινοποίησε συνεπώς σε ανακοίνωσή της που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας αντιντάμπινγκ σχετικά με τις εισαγωγές στην Κοινότητα διοξειδίου της θειουρίας καταγωγής Λαϊκής Δημοκρατίας της Κίνας, προϊόν το οποίο υπάγεται στον κωδικό ΣΟ ex 2930 90 70.
(5) Η Επιτροπή ενημέρωσε επίσημα τους ενδιαφερόμενους εξαγωγείς και εισαγωγείς, τους αντιπροσώπους της χώρας εξαγωγής και τον καταγγέλλοντα κοινοτικό παραγωγό. Τα ενδιαφερόμενα μέρη είχαν τη δυνατότητα να εκφράσουν τις απόψεις τους γραπτώς και να ζητήσουν ακρόαση μέσα στην προθεσμία η οποία προβλεπόταν στην ανακοίνωση έναρξης της διαδικασίας.
Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(6) Με επιστολή του, προς την Επιτροπή, με ημερομηνία 6 Απριλίου 1998, το CEFIC απέσυρε επίσημα την καταγγελία σχετικά με τις εισαγωγές στην Κοινότητα διοξειδίου της θειουρίας καταγωγής Λαϊκής Δημοκρατίας της Κίνας προβάλλοντας τις αλλαγές που σημειώθηκαν όσον αφορά τον κοινοτικό κλάδο παραγωγής μετά την υποβολή της καταγγελίας. Ιδίως, ο καταγγέλλων δήλωσε ότι η κατάσταση του μοναδικού κοινοτικού παραγωγού είχε αλλάξει κατά τη διάρκεια της έρευνας, με αποτέλεσμα να μειώνονται οι επιπτώσεις των εισαγωγών οι οποίες πραγματοποιήθηκαν κατά τους ισχυρισμούς με πρακτικές ντάμπινγκ.
(7) Σύμφωνα με το άρθρο 9 παράγραφος 1 του κανονισμού (ΕΚ) αριθ. 384/96 του Συμβουλίου, σε περίπτωση που ο καταγγέλλων αποσύρει την καταγγελία του, η διαδικασία λήγει εκτός εάν ο τερματισμός αυτός αντικρούει τα κοινοτικά συμφέροντα. Η Επιτροπή θεώρησε ότι δεν φάνηκε βάσει της παρούσας έρευνας να υπάρχουν κοινοτικά συμφέροντα που να θίγονται από τον τερματισμό της διαδικασίας.
(8) Τα ενδιαφερόμενα μέρη ενημερώθηκαν σχετικά με την πρόθεση της Επιτροπής να τερματίσει τη διαδικασία και είχαν τη δυνατότητα να υποβάλουν τα σχόλιά τους. Δεν εκφράστηκαν σχόλια σχετικά με αρνητικές επιπτώσεις για τα κοινοτικά συμφέροντα λόγω της περάτωσης της διαδικασίας.
(9) Η Επιτροπή κατέληξε συνεπώς στο συμπέρασμα ότι η διαδικασία αντιντάμπινγκ σχετικά με εισαγωγές στην Κοινότητα διοξειδίου της θειουρίας καταγωγής Λαϊκής Δημοκρατίας της Κίνας πρέπει να περατωθεί χωρίς την επιβολή μέτρων,
ΑΠΟΦΑΣΙΖΕΙ:
Άρθρο μόνο
Η διαδικασία αντιντάμπινγκ σχετικά με τις εισαγωγές στην Κοινότητα διοξειδίου της θειουρίας καταγωγής Λαϊκής Δημοκρατίας της Κίνας, που υπάγονται στον κωδικό ΣΟ ex 2930 90 70 περατώνεται.
Βρυξέλλες, 17 Ιουλίου 1998.

Labels: 18
3
4
1